অস্কার ওয়াইল্ড রূপকথার হ্যাপী প্রিন্স থেকে যিনি হয়েছেন বিশ্বসাহিত্যের প্রিন্স। কিন্তু আসলেই কি এই প্রিন্স(রাজকুমার) হ্যাপি(সুখী) ছিলেন? নিজে যদি হ্যাপি প্রিন্স একটি রূপকথা লিখেছিলেন, কিন্তু নিজের জীবন ছিল নানাভাবে অসুখী। এই অসুখী রাজকুমারকে আকাঙক্ষা পাঠকদের মধ্যে প্রবল যার সাহিত্য সৃষ্টির জাদুতে আজও মুগ্ধ এই পৃথিবী। তেমনি নিজের জীবনের কারণে আজও বিস্ময়কর হিসেবে ধরা দেন অনুরাগীদের কাছে। বেঁচেছিলেন মাত্র ৪৬ বছর। তাতেই বিখ্যাত হয়েছেন তাঁর সৃষ্টি ও অসামান্য বৈদগ্ধ্যের জন্য। আবার সমালোচিত, কখনো ধিক্কৃত হয়েছেন তাঁর জীবনযাপনের, তথাকথিত ‘সমকামিতা’-র জন্য। উনিশ শতকের সেই ভিক্টোরীয় যুগ, যেখানে শুদ্ধতাই ছিল জীবন যাপনের একমাত্র কানুন। আর কিনা তখনই সমকামী হিসেবে ছড়িয়ে পড়েছিল অস্কার ওয়াইল্ডের বদনাম। সেসময় সমকাম মানেই নরকযাত্রা। পায়ুকাম নিকৃষ্টতম পাপ। তখনও মানুষের জানা হয়নি সমকাম বিবর্তনেরই পার্শ্ব-প্রতিক্রিয়ার এক প্রাকৃতিক রূপ। ভিক্টোরীয় অবদমনের তলায় পিষ্ঠ হয়ে শরীর-মনের তাড়নায় রোবি রোজ কিংবা অ্যালফ্রেড ডগলাসসহ একাধিক পুরুষের সঙ্গে সম্পর্কে জড়িয়ে পড়েন অস্কার। ক্লিভল্যান্ড স্ট্রিটে পুরুষ সমকামীদের কুখ্যাত নিষিদ্ধপল্লীটির সঙ্গেও তাঁর সম্পর্ক থাকার কথা রটে যায়। ফলাফল ‘অশ্লীলতা’-র দায়ে জেল। দু’বছরের সশ্রম কারাদন্ড। সময়টা তখন ১৮৯৫ সাল। এই সময়ে তাঁকে নিউগেট, পেন্টনভিল ও ওয়ান্ডসওয়ার্থ কারগারে বন্দি জীবন কাটাতে হয়েছিল। পরবর্তীতে তাঁকে কায়িক শ্রমের পরিবর্তে জেল কর্তৃপক্ষ পড়াশুনা করার সুযোগ করে দেন। প্রথম দিকে, তাঁর সীমিত সংখ্যক বই পড়ার সুযোগ ছিল। সেই বইগুলির সবটাই ছিল ধর্ম সংক্রান্ত। বইয়ের প্রতি তীব্র নেশার কারণে কর্তৃপক্ষ অবশেষে, তাঁকে ছোট একটি লাইব্রেরী গড়বার অনুমতি দেয়। ২০১৬ সালে বার্কশায়ারের এইচ.এম. প্রিজন রিডিং কারাগার তাঁর লাইব্রেরীর কিছু বই প্রদর্শন করে সেগুলোই এখানে তালিকাভুক্ত করা হয়েছে।